钦定古今图书集成/明伦汇编/交谊典/第114卷 > 册府元龟 > 《内臣诬构》
## 钦定古今图书集成/明伦汇编/交谊典/第114卷 > 册府元龟 > 《内臣诬构》

害政之大者，莫甚于诬构之徒。若髦俊之士，生值昭
世，秉介石之操，遇知己之君，则谗间之言无从而入，
伊谮人者，自贻其咎。既露彼奸状，复罹其显戮。繇是
励忠臣之志，快天下之心，苍黔以之安，皇基以之固
也。如其出于季世，得肆巧言，惑旒冕之聪明，陷栋梁
之贤哲，国家由之丧败，亿兆以之涂炭。故《小雅》之诗
曰：“萋兮菲兮，成是贝锦。”又曰：“谗人罔极，交乱四国。”览
之编次，得不为之痛心哉！